Source: http://monitorulneamt.ro/ceahlaul-infringere-pe-greseli-personale/
Timestamp: 2019-08-17 10:32:43+00:00

Document:
Ceahlăul, înfrîngere pe greşeli personale » Monitorul de Neamț și Roman
■ CSM Ceahlăul - Bucovina Rădăuţi 1-4 (0-2), într-un joc amical disputat miercuri seară la Piatra Neamţ ■ cu infirmeria plină, gazdele au testat încă doi stranieri veniţi în probe ■ în aceeaşi zi, galben-negrii şi-au aflat adversarul din turul II al Cupei României: pe 14 august, pietrenii vor juca în deplasare cu Viitorul Liteni ■ la suceveni evoluează veteranului Mihai Guriţă, jucător reactivat la 46 de ani ■
CSM Ceahlăul Piatra Neamţ a înregistrat primul insucces al perioadei de vară în care se joacă mai multe meciuri de verificare. După 2-1 cu Şomuz Fălticeni şi 0-0 la Ştiinţa Miroslava, a venit rîndul unei înfrîngeri la scor, 1-4 (0-2), cu Bucovina Rădăuţi. Rezultatul nu a căzut deloc bine grupării pietrene, avînd în vedere şi proporţiile scorului, mai ales pentru că au fost momente destule în care adversarul a profitat de greşeli personale. De fapt, trei dintre golurile primite în acest meci, ca şi cel din jocul cu Şomuz, s-au consemnat în urma unor gafe individuale. Trebuie menţionat însă că antrenorul Gabriel Rădulescu a fost nevoit să alinieze la startul meciului o echipă în care s-au aflat ca titulari 9 jucători care în sezonul trecut nu au evoluat pentru CSM Ceahlăul, sau au apărut rar din postura de rezerve, deoarece nu a putut apela la mai mulţi jucători care se confruntă cu probleme medicale (Barna, Oteliţă, Andreş, R.Vasile, Pîntea, Iorga, Gîrniaţă). Date fiind aceste condiţii, primul unsprezece trimis în teren de tehnicianul gazdelor a arătat astfel: Chelaru – Moroşanu, Fomba, Jalbă, Keita, Ov. Toma, Matei, Cosmin Rotaru, Luboya, Hodorogea şi Şoimu. Primele 35-40 de minute ale confruntării au fost echilibrate, cu un plus de posesie pentru echipa gazdă. Au fost şi ocazii importante la poarta sucevenilor, dar portarul oaspeţilor sau imprecizia la finalizare a lui Şoimu şi Hodorogea (ocazii în minutele 10 şi 11) au dus la menţinerea scorului de 0-0 timp de aproape o jumătate de oră. Însă, chiar la prima şansă ivită în urma unei mingi pierdute la mijlocul terenului şi o nesincronizare în centrul apărării gazdelor, Bucovina a marcat pe contraatac prin Danilă (min.28). Pînă atunci, Modibo Keita a smuls ropote de aplauzele tribunei după o cursă fulger pe banda stîngă între cele două careuri, din care a obţinut o lovitură de colţ rămasă fără rezultat. 0-2 a fost în minutul 44, la finalul unei faze pe partea dreaptă a atacului Bucovinei finalizată de Ungurianu, dar după ce o degajare a unui fundaş al echipei pietrene s-a oprit în fruntea unui adversar. CSM Ceahlăul a revenit de la cabine ceva mai coerentă în joc, iar Franck M’Barga (’62), intrat după pauză, a transformat impecabil o lovitură liberă de la circa 20 de metri, uşor lateral stînga, trimiţînd mingea peste zid. Cosmin Ţapu (’66), fostul atacant al nemţenilor din sezonul trecut transferat la Bucovina în această vară şi-a trecut apoi numele pe lista marcatorilor iar Păiuş (’75) a trimis în vinclu cu un şut plasat, de la aproape 25 de metri, stabilind scorul final 1-4, după o altă pasă greşită a mijlocaşilor galben-negri în treimea proprie. De menţionat că Franck M’Barga şi Brice Goupy, jucători sosiţi recent la CSM Ceahlăul, nu s-au pregătit la capacitate maximă în ultimele zile şi au putut fi văzuţi la lucru doar în repriza secundă. CSM Ceahlăul va juca următorul meci amical pe terenul celor de la AFC Odorheiu Secuiesc sîmbătă, 10 august, de la ora 12.00, iar miercuri, 14 august, cu începere de la ora 17.30, pietrenii vor evolua în deplasare, în judeţul Suceava, în turul al II-lea al fazei naţionale a Cupei României.
CSM Ceahlăul, cu Liteniul veteranului Guriţă în Cupă
În urma tragerii la sorţi a jocurilor din etapa secundă a competiţiei, efectuată la sediul FRF, adversarul grupării nemţene va fi CSO Viitorul Liteni, echipă de Liga IV care a ratat promovarea în eşalonul superior după dubla de baraj susţinută în luna iunie cu FC Ozana Tîrgu Neamţ. În primul tur al Cupei României, pe 31 iulie, Viitorul Liteni a evoluat tot pe teren propriu, pe stadionul Ion Pintilescu, unde a primit vizita conjudeţenei Şomuz Fălticeni. După un meci spectaculos, cu 7 goluri, gazdele s-au calificat în faza următoare învingînd echipa de Liga 3 cu scorul de 4-3 (3-1). Oaspeţii, cu o echipă încropită în ziua jocului, au deschis scorul în minutul 7, prin Luchian, dar gazdele au egalat în minutul 22, prin Mihai Guriţă, reactivat ca jucător la 46 de ani, care a înscris cu o lovitura plasată de cap. Tot veteranul echipei din Liteni avea sa scoată şi penalty-ul din care Viitorul a preluat conducerea în minutul 37, executantul loviturii de pedeapsă fiind Radu Tomescu. În minutul 45, acelaşi Guriţă a dus scorul la 3-1. Şomuz a redus din handicap în minutul 56 prin Julei (11 metri), iar după o oră de joc a reuşit să egaleze scorul de pe tabelă prin Mateiciuc. Calificarea gazdelor s-a decis în minutul 72, cînd nou-intratul Kuruc a blocat un şut cu mîna în interiorul suprafeţei de pedeapsă, arbitrul întîlnirii acordînd penalty, transformat de Tomescu. În etapa a II-a a Cupei României, sînt implicate 38 de cîştigătoare ale fazei întîi (CSM Ceahlăul s-a calificat la masa verde după ce Bradu Borca nu a asigurat asistenţa medicală) şi 22 de echipe care au evoluat în ediţia precedenta a Ligii 3. În total, pe 14 august se vor disputa un total de 30 de meciuri, într-o singura manşă, eliminatorie, după următorul program: Sănătatea Darabani (BT) – Foresta Suceava (SV); CSO Viitorul Liteni (SV) – CSM Ceahlăul; Unirea Mirceşti (IS) – Ştiinţa Miroslava (IS); Viitorul Curiţa (BC) – KSE Tîrgu Secuiesc (CV); Universitatea Dunărea de Jos Galaţi – CSM Focşani 2007 (VN); Avîntul Zărneşti (BZ) – AFC Metalul Buzău; Viitorul Ianca (BR) – CS Făurei (BR); Victoria Cumpăna (CT) – Pescăruşul Sarichioi Junior (TL); Bărăganul Ciulniţa (IL) – Unirea 04 Slobozia (IL); Înainte Modelu (CL)- SC Popeşti-Leordeni (IF); CSA Steaua – Mostiştea Ulmu (CL); Viitorul Domneşti (IF) – CS Tunari (IF); Flacăra Moreni (DB) – AS FC Pucioasa (DB); Precizia Săcele (BV) – Olimpic Cetate Rîşnov (BV); Ajax Botoroaga (TR) – CSM Alexandria (TR); CS Real Bradu (AG) – ACS Vedita Coloneşti M.S. (OT); CS Cîrcea (DJ) – ACSO Filiaşi (DJ); CS Minerul Costeşti (VL) – Flacăra Horezu (VL); Inter Petrila (HD) – Metalurgistul Cugir 1939 (AB); Voinţa Lupac (CS) – CS Hunedoara; CSC Ghiroda şi Giarmata Vii (TM) – ACS Dumbrăviţa (TM); Progresul Pecica (AR) – Crişul Chişineu Criş (AR); CS Naţional Sebiş (AR) – Gloria Lunca-Teuz Cermei (AR); Olimpia MCMXXI Satu Mare (SM) – CSC Sînmartin (BH); AFC Unirea 1924 (AB) – Industria Galda (AB); CS Floreşti (CJ) – FC Unirea Dej (CJ); Sticla Arieşul Turda (CJ) – Sănătatea SP Cluj-Napoca; Măgura Cisnădie (SB) – ACS SR Municipal Braşov; Unirea Ungheni 2018 (MS) – AFC Odorheiu Secuiesc (HR); ACS Unu Fotbal Club Gloria (BN) – Avîntul Reghin (MS). În caz de egalitate după 90 de minute de joc, se vor disputa prelungiri şi, dacă egalitatea va persista, se vor executa lovituri de departajare. Pînă în faza 16-imilor, echipa gazdă are obligaţia asigurării costurilor de organizare, cu excepţia baremurilor de arbitraj şi delegat de joc care vor fi suportate în procente egale 50%-50% de către ambele echipe. Echipa gazdă are obligaţia de a achita baremul de arbitraj şi delegat de joc în întregime, echipa oaspete avînd obligaţia de a achita ulterior către clubul gazdă jumătate din valoare. Federaţia Română de Fotbal, prin Comisia Centrală a Arbitrilor, va delega arbitri pentru fiecare joc. În faza a doua a Cupei României, pentru echipele organizatoare de nivel judeţean, baremurile de arbitraj sînt în cuantum de 940 lei, valoare netă (340 de lei pentru arbitrul central şi cîte 300 de lei pentru fiecare din cei doi arbitrii asistenţi. Totodată, se va achita barem pentru delegat de joc al cărui cuantum net este de 300 RON. Pentru echipele organizatoare care vor participa în actuala ediţie a competiţiei Liga 3, baremurile de arbitraj sînt în cuantum de 1.996 lei, valoare netă (764 de lei arbitrul de centru şi cîte 601 lei pentru fiecare din arbitrii asistenţi). Totodată, se va achita barem pentru delegat de joc al cărui cuantum net este de 500 de lei.
Cuvinte cheie:elingerepersonale

References: CSM 

CSM 
 CSM 
 CSM 
 CSM 
 CSM 

CSM 
 CSM 
 CSM 
 CSM